گورنر پنجاب عمر سرفراز چیمہ کو ہٹانے کا نوٹی فکیشن جاری، صدرِ پاکستان نے اعتراض اٹھا دیا
گورنر پنجاب کے عہدے پر رہنے یا نہ رہنے سے متعلق صدرِ پاکستان اور وزیرِ اعظم آفس آمنے سامنے ہیں۔ کابینہ ڈویژن کے نوٹی فکیشن کے مطابق وزیرِ اعظم شہباز شریف کی ایڈوائس پر گورنر پنجاب کو ہٹایا گیا ہے اور نئے گورنر کی تعیناتی تک اسپیکر پنجاب اسمبلی قائم مقام گورنر کے فرائض انجام دیں گے۔
ویب ڈیسک — وائس آف امریکہ سے بات کرتے ہوئے خالد رانجھا نے کہا کہ برطرف گورنر پنجاب عمر سرفراز چیمہ کی جانب سے ایک بیان میں کہا گیا ہے کہ صدر نے اُن کو ہٹانے کی سمری مسترد کی ہے۔ کیبنٹ ڈویژن نے اُنہیں ہٹانے کا غیر آئینی نوٹی فکیشن جاری کیا جسے وہ مسترد کرتے ہیں۔ وائس آف امریکہ کے نمائندے ضیا الرحمٰن کے مطابق چوہدری پرویز الہی نے تاحال قائم مقام گورنر کا چارج نہیں سنبھالا۔ اِس حوالے سے اُن کی آئینی ماہرین سے مشاورت جاری ہے۔ پرویزالٰہی کی جانب سے جاری کردہ ایک بیان میں کہا گیا ہے کہ وہ آئین اور قانون کے مطابق ہی امور سرانجام دیں گے۔ غیر آئینی اقدامات کی فیکٹری حکومت نے لگا رکھی ہے۔ ایڈووکیٹ جنرل پنجاب احمد اویس کی برطرفی کا معاملے پر اُن کے ترجمان کا کہنا تھا کہ حکومت پنجاب تاحال وزیر اعلی کی ایڈوائس پر گورنر کی منظوری لینے میں ناکام ہے۔ وزیر اعلی نے آج ایڈووکیٹ جنرل کو ہٹانے کی سمری گورنر کو بھجوائی تھی۔ بیان کے مطابق ایڈووکیٹ جنرل کی برطرفی کے لیے گورنر کی منظوری لازمی ہے۔ گورنر ہاؤس کی ٹیم منظوری لیے بغیر پنجاب اسمبلی سے ناکام واپس چلی گئی۔ چوہدری پرویز الہی نے تاحال قائم مقام گورنر کا چارج ہی نہیں لیا۔ چوہدری پرویز الہی قائم مقام کا چارج لے کر ہی ایڈوائس پر کوئی فیصلہ کرسکتے ہیں۔ قائم مقام گورنر کے فیصلے تک ایڈووکیٹ جنرل کو ہٹانے کی ایڈوائس غیر مؤثر رہے گی۔ علاوہ ازیں اسپیکر پنجاب اسمبلی چوہدری پرویز الہی نے برطرف گورنر عمر سرفراز چیمہ سے ٹیلی فون پر رابطہ کرتے ہوئے کہا کہ وہ مسلم لیگ( ن) کے غیرآئینی اقدامات کی بھر پور مزاحمت کرتے ہیں۔ دوسری جانب محکمۂ قانون پنجاب نے ایڈووکیٹ جنرل پنجاب احمد اویس کو ہٹانے کی سمری وزیراعلٰی پنجاب کو بھجوا دی ہے۔ سمری ارسال کیے جانے کے بعد لاہور میں پریس کانفرنس کرتے ہوئے احمد اویس نے کہا کہ اُنہیں ایڈووکیٹ جنرل پنجاب سے ہٹانے کا اختیار صرف گورنر کو ہے اور جب تک وہ چاہیں گے وہ اِس عہدے پر قائم رہیں گے۔ عمر سرفراز سے متعلق گفتگو کرتے ہوئے اُنہوں نے کہا کہ یہ مسلم لیگ ن کا غیر آئینی اقدام ہے۔ جس پر عدالتِ عظمٰی کو سوموٹو نوٹس لینا چاہیے۔ احمد اویس کا کہنا تھا کہ آئین کی پاسداری سب کا فرض ہے۔ اِس موقع پر اُنہوں نے اپیل کی کہ پاکستان کے ہر شہری کو آئین کی پاسداری کے لیے نکلنا ہو گا۔